江行无题一百首 其三
唐·钱珝

浦烟含夜色，冷日转秋旻。自有沈碑在，清光不照人。雾云疏有叶，雨浪细无花。稳放扁舟去，江天自有涯。润色非东里，官曹更建章。宦游难自定，来唤棹船郎。山雨夜来涨，喜鱼跳满江。岸沙平欲尽，垂蓼入船窗。不识相如渴，徒吟子美诗。江清惟独看，心外更谁知。轻云未扑霜，树杪橘初黄。行是知名物，过风过水香。风好来无阵，云开去有踪。钓歌无远近，应喜罢艨艟。垂露晚犹浓，清风不易逢。涉江虽已晚，高树搴芙蓉。舟航依浦定，星斗满江寒。若比阴霾日，何妨夜未阑。景夕残霞落，秋寒细雨晴。短缨何用濯，舟在月中行。橹慢生轻浪，帆虚带白云。客船虽狭小，容得瘦将军。秋寒鹰隼健，逐雀下云空。知是江湖客，无心击塞鸿。远岸无行树，经霜有伴红。停船搜好句，题叶赠江枫。数逢云断处，去岸映高山。身到章江日，应犹未得闲。湖口分江水，东流独有情。常时好风物，谁伴谢宣城。